Brussel. – Die Belgiese media het gister uitvoerige en baie negatiewe berigte gedra oor ’n voorval waarin ’n besoeker uit België wreed in Suid-Afrika vermoor is.
Die vermoorde, mnr. Chris Theunis (44), ’n vragmotorbestuurder, was in Suid-Afrika vir die 18de verjaardag van sy seun.
Die verjaardagpartytjie van sy seun, David, was verlede Vrydagaand byna verby toe drie gewapende rowers die huis in ’n veiligheidskompleks in Equestria in die ooste van Pretoria binnegebars, vuurwapens op die mense gerig en op hulle geskreeu het om plat te gaan lê. Chris Theunis het blykbaar in ’n stoel gesit en slaap, geskrik en opgespring.
Terwyl David sy pa probeer help het, het die rowers hom geskop en geslaan. Hy is toe saam met twee vriende en ’n vriendin (17) vasgebind en gemuilband. Die drie is anderhalf uur lank aangerand en die meisie is deur al drie rowers onsedelik aangerand.
Hulle was heeltemal bebloed teen die tyd dat die boosdoeners weggegaan het. Die rowers het in ’n motor probeer vlug wat nie wou vat nie en is toe te voet daar weg met slegs ’n skootrekenaar, drank en klere.
Aan De Standaard het laasgenoemde gesê: “Die Suid-Afrikaanse owerheid het gesê hulle kan my seun nie teruggee solank die ondersoek aan die gang is nie. Hulle kan nie sê of dit een, twee of drie weke sal duur nie. Ek hoop dis gou. Sodat ek hom nog ’n keer kan sien,” het dié weemoedige bejaarde gesê.
Die oupa se vrou het begin vanjaar gesterf. “As mynwerker het ek ’n harde lewe gehad. Maar om jou vrou en jou enigste kind in dieselfde jaar te verloor – dit is erg, selfs vir my.”
Nadat die polisie die huis gefynkam het, het die Belgiese ma van twee van die aanwesiges nog ’n sigaretstompie en patroondoppie gevind wat die polisie oor die hoof gesien het.
Dié ma het ’n private speurder – mnr. Mike Bolhuis – gehuur om die boosdoeners op te spoor, wat aan die Gazet van Antwerpen gesê het: “Dis ongelooflik hoe die polisie hier foute begaan. In Suid-Afrika ruk dinge heeltemal hand uit. Ons kan die misdadigers eenvoudig nie meer onderkry nie.
“As private firma probeer ons die polisie bystaan, want hulle kan die werk nie self doen nie. Ons het die bewys-materiaal aan die polisie oorgedra.